ഡെൽഹി ഗസറ്റ്

ഡെൽഹിയിൽ നിന്ന് പുറത്തിറക്കിയ ആദ്യത്തെ വർത്തമാനപ്പത്രമാണ് ഡെൽഹി ഗസറ്റ്  (). 1833-ൽ എച്ച്. ഹോപ്പ് എന്നയാളാണ് ഈ ഇംഗ്ലീഷ് പത്രത്തിന്റെ പ്രസിദ്ധീകരണം തുടങ്ങിയത്. പുരാനി ദില്ലി മതിൽക്കെട്ടിനകത്ത് കശ്മീരി ഗേറ്റിനടുത്തായിരുന്നു ഇതിന്റെ കാര്യാലയം.ലാസ്റ്റ് മുഗൾ, താൾ: 93

പ്രദേശത്തെ ബ്രിട്ടീഷ് സമൂഹത്തെ ലക്ഷ്യവച്ചുകൊണ്ടുള്ള ബ്രിട്ടീഷ് വീക്ഷണത്തിലുള്ള പത്രമായിരുന്നു ഇത്. തദ്ദേശീയകാര്യങ്ങളെക്കുറിച്ച് വളരെക്കുറച്ച് പരാമർശമേ ഇതിലുണ്ടായിരുന്നുള്ളൂ. ബ്രിട്ടീഷ് സേനയുടെ വിവിധയിടങ്ങളിലെ യുദ്ധങ്ങൾ, ബ്രിട്ടീഷ് ഇന്ത്യൻ സാമ്രാജ്യത്തിന്റെ വികാസം, ബ്രിട്ടീഷുകാർക്കായുള്ള പരസ്യങ്ങളും ഉപദേശങ്ങളും, ബ്രിട്ടീഷുകാർക്ക് താൽപര്യമുള്ള ക്രിക്കറ്റ് കളിയും മറ്റു മൽസരങ്ങളും തുടങ്ങിയവയെല്ലാം ഈ പത്രത്തിലെ വിഷയങ്ങളായിരുന്നു. ഡെൽഹിയിലെ ജനങ്ങൾ എന്ന് വളരെ വിരളമായി മാത്രമേ ഈ പത്രം പരാമർശിക്കാറുള്ളൂ. മറിച്ച് തദ്ദേശീയർ എന്നും നമ്മുടെ കറുത്ത സഹോദരന്മാർ എന്നൊക്കെയാണ് അതിൽ ഇന്ത്യക്കാരെപ്പറ്റി പരാമർശിച്ചിരുന്നത്.ലാസ്റ്റ് മുഗൾ, താൾ: 87-88

1857-ലെ ലഹളക്കാലത്ത് ജോർജ് വാഗൻട്രീബർ ആയിരുന്നു ഡെൽഹി ഗസറ്റിന്റെ എഡിറ്റർ. ലഹളയെത്തുടർന്ന് ശിപായിമാർ നഗരം പിടിച്ചെടുത്തപ്പോൾ അദ്ദേഹവും കുടുംബവും വടക്കോട്ട് പലായനം ചെയ്യുകയായിരുന്നു.

 അവലംബം 

 ഗ്രന്ഥങ്ങൾ 

വർഗ്ഗം:ഇന്ത്യയിലെ പത്രങ്ങൾ
വർഗ്ഗം:പ്രസിദ്ധീകരണം നിലച്ച പത്രങ്ങൾ
വർഗ്ഗം:ഇംഗ്ലീഷ് പത്രങ്ങൾ